[{"text_idx": "#000000", "text": "La funkciado de Esperantujo c\u0302iam pli dependas de retaj servoj, programoj kaj datumaroj prizorgataj de volontuloj. Ne c\u0302iuj havas la necesajn tempon au\u0306 kapablon rekte kontribui al tiu grava laboro, sed c\u0302iam pli da homoj pretas finance subteni la retajn aktivulojn."}, {"text_idx": "#000002", "text": "Monkolektaj kampanjoj por konkretaj celoj c\u0302iam okazadis en Esperantujo, kun variaj rezultoj, ne c\u0302iam kurag\u0302igaj."}, {"text_idx": "#000003", "text": "Ekzemple en la jaro 2003 entuziasmuloj de Eu\u0306ropa Esperanto-Unio kolektis promesojn pri mondonacoj por la tiel nomita Brusela Komunikad-Centro, kaj en 2005 post donackampanjo estis lanc\u0302ita la reta televidkanalo ITV. De ambau\u0306 iniciatoj nenio restas."}, {"text_idx": "#000004", "text": "Pli sukcesaj estis ekzemple la donackampanjoj por reta PIV kaj por la kreo de la reta servo Amikumu. Ankau\u0306 UEA de tempo al tempo organizas donackampanjojn por specifaj celoj."}, {"text_idx": "#000006", "text": "Ekster Esperantujo ekzemple produktantoj de podkastoj ofte kolektas regulajn, negrandajn monkontribuojn de siaj au\u0306skultantoj tra specialaj tiucelaj retejoj, el kiuj eble la plej konata estas Patreon. Tie troveblas ankau\u0306 manpleno da esperantistaj projektoj."}, {"text_idx": "#000007", "text": "Patreon tamen estas tute anglalingva, komerca retejo, kiu prenas al si fiksan procentaj\u0302on de la donacita mono. Tute en Esperanto (kaj en pluraj aliaj lingvoj) funkcias nun la retejo Liberapay, nekomerca projekto, financata nur per libervolaj donacoj."}, {"text_idx": "#000008", "text": "Tra Liberapay jam de unu jaro eblas subteni la laboron de Bertilo Wennergren pri PMEG, Tekstaro de Esperanto kaj kelkaj aliaj projektoj."}, {"text_idx": "#000009", "text": "Fine de majo UEA ig\u0302is la oficiala au\u0306spicianto de la reta fonduso Instigo, kiu tra Liberapay kolektas kontribuojn al pluraj gravaj projektoj. Samtempe la fondinto de Instigo, Yves Nevelsteen, ig\u0302is komisiito de UEA pri reta agado."}, {"text_idx": "#000010", "text": "Inter la subtenataj projektoj estas la dau\u0306ra aktualigado de la Esperanta versio de la publikiga sistemo WordPress, kiun uzas interalie Libera Folio. Instigo subtenas ankau\u0306 ekzemple la funkciigon kaj aktualigadon de la komputila terminaro Komputeko, kiu de longe servas por unuecigi la lingvouzon en Esperantaj versioj de retaj servoj kaj por faciligi la traduklaboron."}, {"text_idx": "#000011", "text": "Lau\u0306 Yves Nevelsteen la fonduso Instigo estis lanc\u0302ita en 2019, komence por subteni kelkajn specifajn projektojn en Belgio."}, {"text_idx": "#000012", "text": "\u2013 Nova generacio pretas engag\u0302ig\u0302i, kaj iom da mona subteno povus fari grandan diferencon. Temas pri investo; sen instigo kaj instigantoj riskas malaperi la Esperanto-agado en Belgio entute..."}, {"text_idx": "#000013", "text": "C\u0302ar la belga fonduso por subteni lokan agadon ig\u0302is sukceso, Yves Nevelsteen ekhavis la ideon krei internacian version de Instigo, por subteni gravajn retajn agadojn."}, {"text_idx": "#000015", "text": "Kiel estig\u0302is WordPress en Esperanto?"}, {"text_idx": "#000016", "text": "\u2013 Bertilo Wennergren ektradukis g\u0302in al Esperanto en 2006. En 2008, Cindy McKee kaj mi multe kunlaboris pri komputilaj vortoj. WordPress ig\u0302is post Komputada Leksikono la dua plej grava fonto de Komputeko. Lastatempe mi transprenis de Cindy la g\u0302isdatigadon de WordPress."}, {"text_idx": "#000017", "text": "Kial gravas dau\u0306re aktualigadi la tradukon de ekzemple WordPress en Esperanto?"}, {"text_idx": "#000018", "text": "\u2013 Por doni bonan impreson kaj labori profesie, gravas retejo kiu estas centprocente tradukita. Esperantistoj estas g\u0302enerale pli ol aliaj homoj sentemaj pri parte netradukitaj eroj de retejo. Sed ne nur pri tio temas: se la traduko ne estus bona au\u0306 kompleta, homoj ekrezignus pri g\u0302i kaj ekuzus nacilingvan version. La tuta administra interfaco de WordPress ekzistas en bone tradukita Esperanto, lau\u0306 mi gravas tion teni tia. Ni serioze dau\u0306rigu la traduklaboron; se relative malmultaj homoj en praktiko uzas WordPress en Esperanto, almenau\u0306 ekzistas la fakvortoj, kaj la Esperanta versio oficiale aperas inter la c\u0302efaj lingvoj."}, {"text_idx": "#000019", "text": "C\u0302u temas pri multe da laboro?"}, {"text_idx": "#000021", "text": "\u2013 Aktualigadi la tradukadon kutime ne plu estas nun temporaba tasko, c\u0302ar ni disponas je fidinda retejo kun pli ol 11 000 tradukitaj vortoj kaj frazeroj en Komputeko. Tamen, c\u0302ar per novaj aldonoj foje oni enkondukas ankau\u0306 novan koncepton (kaj nomon), necesas de tempo al tempo iom diskuti. Tion mi kutime faras kun Robin van der Vliet au\u0306 Lode Van de Velde. Se mi mem ne trovas kontentigan solvon, felic\u0302e mi povas dau\u0306re peti la helpon de Cindy."}, {"text_idx": "#000022", "text": "Estas pluraj projektoj, kiujn Instigo subtenas, kaj pri tiuj pluraj projektoj okupig\u0302as diversaj homoj. Se oni deziras subteni iun specifan el la projektoj, c\u0302u tio eblas?"}, {"text_idx": "#000023", "text": "\u2013 Jes. Provizore oni sciigu al mi per retpos\u0302to. C\u0302iuj donacoj al Liberapay estas anonimaj, do se homoj volas aperi en raporto kiel donacanto au\u0306 volas, ke la donacita mono havu specifan celon, oni kontaktu min."}, {"text_idx": "#000024", "text": "Instigo nun estas sub la au\u0306spicioj de UEA. C\u0302u tio signifas, ke mono donacita al Instigo iros ankau\u0306 al la s\u0302ajne senfina projekto pri renovigo de la retejo de UEA mem?"}, {"text_idx": "#000025", "text": "\u2013 Kvankam UEA au\u0306spicias kaj finance subtenas Instigon, la fonduso estas tute sendependa. Pri la retejo de UEA mi scias nenion. Donacoj por Instigo iros nur al la menciitaj projektoj kaj mi detale raportos pri la realigoj. La diversaj Instigo-projektoj cetere grandparte jam estas realigitaj kaj tiel do \u201cpruvis sin\u201d: Eventa Servo estas plene funkcianta retejo; la Komputeko-retejo efektive ekzistas ekde 2007 kaj j\u0302us lanc\u0302ig\u0302is nova versio; ekzistas jam Telegram kaj WordPress, centprocente tradukitaj en Esperanto. Donacoj al la fonduso Instigo celas esence danki agantojn kaj instigi ilin al dau\u0306rigo kaj pliigo de la agado."}, {"text_idx": "#000026", "text": "Lau\u0306 informo en la retejo, la fonduso Instigo en la momento kiam aperas c\u0302i tiu artikolo ricevas 22 eu\u0306rojn semajne de entute dek donacantoj. Tio estas iom malpli ol duono el la indikita celo."}, {"text_idx": "#000027", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000028", "text": "La reta IJK okazos tutmonde kaj tutdiurne"}, {"text_idx": "#000029", "text": "\"Sed ne nur pri tio temas: se la traduko ne estus bona au\u0306 kompleta, homoj ekrezignus pri g\u0302i kaj ekuzus nacilingvan version\"\nPrave! Mi pensas pri \"Lichess\", kies interfaco estas nek bone nek komplete tradukita."}, {"text_idx": "#000030", "text": "Ja la retejo de UEA estu renovigita. Oni ne plu estas en la jaro 2000! Kiam mi eniras tiun retejon, mi estas agrable surprizita: ec\u0302 se tiu retejo aspektas tiel kiel oni ne s\u0302ang\u0302is g\u0302in ekde 2000, oni tamen povas trovi novaj\u0302ojn ene!\nEble tiu surprizo estu formovita."}, {"text_idx": "#000031", "text": "La retejo de UEA ne estas g\u0302isdata. G\u0302i dau\u0306re montras dungitojn, kiuj delonge ne plu laboras tie!"}, {"text_idx": "#000032", "text": "Jovana, c\u0302u vi povas precize sciigi, kiuj dungitoj dau\u0306re aperantaj en la UEA-retejo ( ne plu laboras tie?"}, {"text_idx": "#000034", "text": "C\u0302u iu \u2013 krom la restantaj dungitoj kaj la estraro \u2013 scias ekzakte kiom da homoj laboras nun en la CO? Lau\u0306 mia kompreno, la CO ne plu havas purigist(in)on kaj sekretari(in)on. Espereble iu (mal)konfirmos tion kaj publikigos pli da informoj pri tio, kiom da homoj entute plu laboras en la CO.\nEl la estrara raporto pri la pasinta jaro (revuo Esperanto, junio 2020, p. 139) estas neeble kompreni, kiu plu laboras en la CO."}, {"text_idx": "#000036", "text": "Pli sube oni trovas sekcion pri tradukado de diversaj projektoj, inkluzive la ligilon por wordpress. Se vi pensas ke projektoj mankas en la listo bonvole aldonu ilin!"}, {"text_idx": "#000037", "text": "Mi neniam komprenis la utilon, traduki softwaron al Esperanto. Por spertuloj kutime la angla versio estas multe pli simpla por praktikaj celoj. Ofte la Esperantigitaj-versoj kreas kunfusun pro neklaraj difinoj de terminoj. Eble intertempe ig\u0302is pli bone. Por la traduko estas la kutima ludo de Esperantistoj (ni konas de literaturo) montri al la mondo, ke Esperanto kapablas c\u0302ion. Sed la ekstera mondo ne vidas. Kaj por praktika uzo de nespertuloj estas tro komplika. Ofte la solvo de problemo ne trovig\u0302as en la oficiala manlibro, sed in anglalingva diskutgrupo. C\u0302ar la angla estas la plej ofte uzata lingvo. Mi uzsas diversajn realigojn de WordPress, sed mi uzas ilin per angla au\u0306 germana lingvo, neniam per Esperanto."}, {"text_idx": "#000038", "text": "Saluton Roland. Persone mi malfavoras uzi programojn kaj retejojn nur en la angla. Ofte anglaj terminoj estas multe pli \"nebulaj\" ol tiuj en Esperanto. Esperanto estas pli priskriba kaj tial klara lingvo. Mi invitas vin ekuzi Telegram kaj WordPress en Esperanto; ili estas bone tradukitaj. Provu kaj vi vidos..."}, {"text_idx": "#000039", "text": "Dankon por la propono. Mi estas sufic\u0302e lerta en WordPress, OpenOffice kaj Wikipedia. Kiam mi havas problemon la Esperantigitaj version ne utilas, c\u0302ar kutime iu angla blogo au\u0306 diskutlisto konas la solvon. Kaj mi ne intencas grandigi la konfuzon per tria lingvo krom la germana kaj angla.\nPli utila estus inters\u0302ang\u0302o inter personoj, kiuj uzas la diversajn aplikaj\u0302ojn por rekte inters\u0302ang\u0302i spertojn. Sed mi ne sukcesis eskscii, kie tio okazas."}, {"text_idx": "#000040", "text": "La tradicia pravigo de ekzisto de tiaj tradukoj estas uzeblo de la koncernaj programoj dum Esperantaj renkontig\u0302oj (kiam oni ekz. instruas ilian uzon au\u0306 devas g\u0302in priparoli). Eventuale ankau\u0306 en aliaj Esperanto-parolantaj teamoj kaj familioj. Simple c\u0302ie, kie malsamdenasklingvaj esperantistoj kunlaboras."}, {"text_idx": "#000041", "text": "La problemo menciita de Roland pri multoblig\u0302o de la lingvoj envolvitaj estas g\u0302enerala kaj ne rilatas specife al Esperanto. Ankau\u0306 serc\u0302ante helpon por programo, kiun mi uzas en la c\u0302eh\u0302a, mi devas ofte cedi kaj serc\u0302i helpon pere de anglaj vortoj. Do tio nur pruvas la ekziston de (iom specifa) lingvoproblemo ankau\u0306 en la kampo de programaro. Se oni rezignu tuj kaj programojn ne esperantigu, tiam oni povas pro similaj \"praktikaj\" kialoj rezigni iom post iom ankau\u0306 pri antau\u0306enigado de Esperanto c\u0302ie ajn. Kaj se persono uzanta programon en Esperanto same devas hodiau\u0306 foje cedi kaj serc\u0302i solvon per la angla lingvo, kiel tio finfine malsamas de uzado en ne-angla lingvo nacia?"}, {"text_idx": "#000042", "text": "Kaj ekzistas unu plia uzeblo de tiaj tradukoj, kiujn mi mem longan tempon profitas: Ekzerci sian scion pri komputilrilataj vortoj en Esperanto. Kiam mi uzas mian komputilon (operaciumon, retumilon, tekstprilaborilon ktp.) en Esperanto, mi dume senpene alkutimig\u0302as al la rilataj Esperantaj terminoj (au\u0306, plejmalbonokaze, instigig\u0302as al fikso de eventualaj eraroj \ud83d\ude09 kio plibonigas mian lingvoscion kaj preparas min por postaj diskutoj tiutemaj. Malmultaj homoj malfermos Komputekon (kvankam g\u0302i bonegas) kaj komencos g\u0302in studi de la komenco g\u0302is la fino. Aliflanke, s\u0302ang\u0302o de fasonlingvo (c\u0302u de komputilo, telefono...) al la celata fremdlingvo apartenas jam delonge al la s\u0302atata rimedaro de poliglotoj kaj aliaj lingvolernantoj."}, {"text_idx": "#000043", "text": "Ni bezonas volontulojn por tradukado en Esperanto de la programo Mautic:\nSubteno ne per mono, sed per volontula laboro."}, {"text_idx": "#000044", "text": "Kio estas \"market automation?\" Mi legis la retejon sed mi ankorau\u0306 ne komprenas."}, {"text_idx": "#000045", "text": "La saman mi intencis ankau\u0306 diri. Mi trovis la retejon \"\", kiu ne multe helpas."}, {"text_idx": "#000047", "text": "Interesa rimarko c\u0302i-rilate estas, ke la fama retejo CouchSurfing, kiu per sia famo en la 2000-aj jaroj rapide sukcesis ombri la jam ekde 1974 ekzistantan Pasportan Servon, kaj tio ec\u0302 ene de la esperantistaro mem, nuntempe spertas financajn problemojn lige al la kronvirusa pandemio \u2013 nemirinde \u2013 kaj ekpostulis malgrandajn monkontribuojn de siaj uzantoj por ke tiuj povu dau\u0306re la servon uzadi. Lau\u0306dire oni ec\u0302 pretas plene rezigni pri reklamoj en la retejo, esperante ke la amasfinancado montrig\u0302os sukcesa modelo. C\u0302u tiel efektive estos, tion eblos konstati nur post certa tempo, sed c\u0302i tio estas plia pruvo pri aplikado de amasfinancado ankau\u0306 en grandaj ret-bazitaj entreprenoj; kun la aldona bonuso, ke se g\u0302i fiaskos, ni povos ion lerni de g\u0302i kaj eble denove ankau\u0306 iom kreskos intereso pri \"nia\" Pasporta Servo (kaj per tio ankau\u0306 pri Esperanto), kiun TEJO dum la lastaj jaroj malmulte atentas, sed almenau\u0306 plu tenas funkcianta (kun g\u0302ojo mi j\u0302us konstatis, ke lastatempe almenau\u0306 okazis jam denove iuj teknikaj plibonigoj)."}, {"text_idx": "#000051", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000055", "text": "Alig\u0302i al 400 aliaj abonantoj"}]